Kultur- og likestillingsdepartementet

Kap. 300, 315, 320, 322, 323, 325, 326, 327, 328, 329, 334, 335, 339, 350, 351, 3329 og 3334

Prop. 25 S

(2024–2025)

Proposisjon til Stortinget (forslag til stortingsvedtak)

Endringer i statsbudsjettet 2024 under   
Kultur- og likestillingsdepartementet

Tilråding fra Kultur- og likestillingsdepartementet 22. november 2024,   
godkjent i statsråd samme dag.   
(Regjeringen Støre)

# Innledning

I denne proposisjonen legger Kultur- og likestillingsdepartementet fram forslag til endringer i statsbudsjettet for 2024.

# Endringsforslag

Kap. 300 Administrasjon

Post 01 Driftsutgifter

Bevilgningen på posten foreslås økt med 3,9 mill. kroner som følge av et anslag på virkningen av lønnsoppgjøret i 2024. Se nærmere omtale i nysalderingsproposisjonen fra Finansdepartementet.

Post 78 Tilskudd til priser og konkurranser m.m.

Av bevilgningen på posten er det i 2024 satt av 1,5 mill. kroner til Kim Frieles minnepris. Deler av avsetningen skal dekke utgifter til administrasjon. Det er kostnader som etter sin art ikke skal dekkes av tilskuddsposten. Bevilgningen på posten foreslås som følge av dette redusert med 0,5 mill. kroner, mot tilsvarende økning på kap. 351, post 21, jf. omtale nedenfor.

Kap. 315 Frivillighetsformål

Post 21 Forskning, utredning og spesielle driftsutgifter, kan overføres

Av bevilgningen på posten er det satt av midler til forsknings- og utredningsarbeid i forbindelse med oppfølgingen av regjeringens handlingsplan for økt deltakelse i kultur-, idretts- og friluftslivsaktiviteter. Utgiftene ved dette vil bli lavere enn forventet i 2024. Bevilgningen på posten foreslås som følge av dette redusert med 1 mill. kroner.

Post 70 Merverdiavgiftskompensasjon til frivillige organisasjoner, kan overføres

Bevilgningen på posten skal kompensere for utgifter som frivillige organisasjoner har hatt til merverdiavgift i foregående år. Formålet med ordningen er å fremme frivillig aktivitet.

I saldert budsjett 2024 er det bevilget 2 440 mill. kroner på posten. Lotteri- og stiftelsestilsynet, som forvalter ordningen, har for 2024 mottatt 2 700 søknader som inkluderer 24 800 organisasjoner. Søknadene er basert på regnskapstall for kostnader til merverdiavgift i 2023.

For å kunne gi full innvilgelse av kompensasjon for merverdiavgift til alle godkjente søknader under ordningen i 2024, foreslås bevilgningen på posten økt med 330 mill. kroner.

Det vil kunne være krevende for Lotteri- og stiftelsestilsynet å foreta alle utbetalinger innen årets utgang. Som følge av dette foreslås det at bevilgningen på posten tilføyes stikkordsfullmakten «kan overføres».

Post 71 Strømstøtteordning for frivillige organisasjoner, kan overføres

Bevilgningen på posten skal dekke utgiftene ved strømstøtteordningen for frivillige organisasjoner. Disponibel bevilgning på posten er 181,3 mill. kroner, hvorav 140,4 mill. kroner er bevilget i 2024 og 40,9 mill. kroner er overført fra 2023.

Med bakgrunn i utbetalt støttebeløp i inneværende år, faktiske strømpriser i tredje kvartal og estimerte strømpriser for fjerde kvartal, er det beregnet at det samlede behovet for midler under ordningen vil utgjøre 97,4 mill. kroner i 2024.

Bevilgningen på posten foreslås på denne bakgrunn redusert med 83,9 mill. kroner.

Post 78 Frivillighetstiltak

Regjeringen la våren 2024 frem handlingsplanen «Alle inkludert!». Formålet med handlingsplanen er at barn og unge skal ha like muligheter til å delta i kultur-, idretts og friluftslivsaktiviteter i hele landet.

For å legge til rette for at flere barn og unge skal ha mulighet til å delta i fritidsaktiviteter foreslår regjeringen å bevilge 120 mill. kroner til lag og foreninger som skaper kultur- og idrettsaktiviteter i områder med høy andel lavinntektsfamilier. 100 mill. kroner foreslås fordelt til Norges idrettsforbund som fordeler midlene videre til lag og foreninger over hele landet, der de sosioøkonomiske forskjellene er store. Videre foreslås 14 mill. kroner fordelt til Norsk musikkråd gjennom ordningen Frifond organisasjon og 4 mill. kroner til Ungdom og Fritids Fond til kulturaktiviteter i fritidsklubber. I tillegg foreslås bevilgningen til Riksteatret økt med 2 mill. kroner for å legge til rette for gratis teater for barn og unge i hele landet, jf. omtale under kap. 323, post 21.

Bevilgningen på posten foreslås utover dette økt med 1 mill. kroner i tilskudd KS og Frivillighet Norge til tiltak som skal bidra til digital aktivitetsformidling, veiledere, samhandling og kommunikasjon.

Samlet foreslås bevilgningen på posten økt med 119 mill. kroner.

Post 82 Merverdiavgiftskompensasjon ved bygging av idrettsanlegg

Bevilgningen på posten skal kompensere for utgifter til merverdiavgift som idrettslag og foreninger har ved bygging av idrettsanlegg.

Bevilgningen på posten utgjør 324,8 mill. kroner. Etter fullført søknadsbehandling utgjør mindreforbruket 15,9 mill. kroner. Bevilgningen på posten foreslås redusert med tilsvarende beløp.

Post 86 Idrettstiltak

Regjeringen vil legge til rette for at Norge kan være vertskap for store internasjonale idrettsarrangement. Regjeringen forslår på denne bakgrunn å øke bevilgningen på posten med 20 mill. kroner, hvorav 10 mill. kroner i tilskudd til Håndball-VM for herrer i Oslo og 10 mill. kroner i tilskudd til Ski-VM i Trondheim. Begge mesterskapene avholdes vinteren 2025.

Alpin-VM i Narvik 2029 – tilsagnsfullmakt

Norges Skiforbund og Narvik kommune er tildelt VM i alpine grener i 2029. Narvikfjellet Allmenn AS, som skal stå for anleggsutbyggingen i forbindelse med mesterskapet, har søkt Kultur- og likestillingsdepartementet om statlig støtte til anleggsinvesteringer. Søknadssummen er på 342 mill. kroner.

Regjeringen foreslår at Kultur- og likestillingsdepartementet inngår avtale om at staten i årene 2025–2028 forplikter seg til å dekke deler av utgiftene til anleggsutbyggingen i forbindelse med VM i alpint i Narvik i 2029. Statens samlede bidrag skal ikke overstige 342 mill. kroner, jf. forslag til vedtak II.

Det statlige bidraget vil i perioden finansieres både ved tildelinger fra spilleoverskuddet fra Norsk Tipping AS til idrettsformål og ved bevilgninger over statsbudsjettet.

Kap. 320 Kulturdirektoratet og Kulturrådet m.m.

Post 01 Driftsutgifter

Bevilgningen på posten foreslås økt med 3,6 mill. kroner som følge av et anslag på virkningen av lønnsoppgjøret i 2024. Se nærmere omtale i nysalderingsproposisjonen fra Finansdepartementet.

Post 71 Statsstipend

Bevilgningen på posten skal dekke utgifter til statsstipendiater. Utgiftene forventes å bli lavere enn budsjettert. Bevilgningen foreslås redusert med 0,5 mill. kroner for å dekke tilsvarende merbehov på kap. 323, post 70, jf. omtale nedenfor.

Kap. 322 Bygg og offentlige rom

Post 01 Driftsutgifter

Bevilgningen på posten foreslås økt med 0,4 mill. kroner som følge av et anslag på virkningen av lønnsoppgjøret i 2024. Se nærmere omtale i nysalderingsproposisjonen fra Finansdepartementet.

Kap. 323 Musikk og scenekunst

Post 01 Driftsutgifter

Bevilgningen på posten foreslås økt med 1,7 mill. kroner som følge av et anslag på virkningen av lønnsoppgjøret i 2024. Se nærmere omtale i nysalderingsproposisjonen fra Finansdepartementet.

Post 21 Spesielle driftstutgifter, kan overføres

Bevilgningen på posten skal dekke utgifter ved Riksteatrets turnevirksomhet. Bevilgningen foreslås økt med 2 mill. kroner til å videreføre et gratis teatertilbud for barn og unge, jf. omtale under kap. 315, post 78.

Post 70 Musikk- og scenekunstinstitusjoner

Kultur- og likestillingsdepartementets tilskudd til Musikkselskapet Harmonien skal dekke utgiftene for den statlige finansieringsandelen for rehabiliteringen av Grieghallen. Som følge av høyere rente foreslås det å øke tilskuddet med 0,5 mill. kroner.

Kap. 325 Allmenne kulturformål

Post 01 Driftsutgifter

Bevilgningen på posten foreslås økt med 1 mill. kroner som følge av et anslag på virkningen av lønnsoppgjøret i 2024. Se nærmere omtale i nysalderingsproposisjonen fra Finansdepartementet.

Post 71 Kultur som næring

Bevilgningen på posten omfatter tiltak som skal bidra til å styrke kunst- og kultursektorens økonomiske bærekraft, og benyttes som oppdragsmidler til Innovasjon Norge til kultur og kreativ næring.

I saldert budsjett 2024 er det bevilget 21 mill. kroner i oppdragsmidler til Innovasjon Norge. Regjeringen har i budsjettforslaget for 2025 foreslått å avvikle dette oppdraget. Kultur- og likestillingsdepartementet er i dialog med Innovasjon Norge gjort kjent med at det gjenstår avsetninger fra tilskudd til formålet i tidligere år, som vil være tilstrekkelig for å fullføre oppdraget i inneværende år. Bevilgningen på posten foreslås som følge av dette redusert med 21 mill. kroner.

Kap. 326 Språk- og bibliotekformål

Post 01 Driftsutgifter

To byggeprosjekter ved Nasjonalbibliotekets anlegg i Mo i Rana ble ferdigstilt høsten 2024. For å dekke husleie og andre driftsutgifter ved byggene foreslås bevilgningen på posten økt med 8 mill. kroner mot tilsvarende reduksjon av bevilgningen på kap. 326, post 45, jf. omtale nedenfor.

Utover dette foreslås bevilgningen på posten økt med 11,3 mill. kroner som følge av et anslag på virkningen av lønnsoppgjøret i 2024. Se nærmere omtale i nysalderingsproposisjonen fra Finansdepartementet.

Samlet foreslås bevilgningen på posten økt med 19,3 mill. kroner.

Post 45 Større utstyrsanskaffelser og vedlikehold

Bevilgningen på posten skal dekke utgifter ved investeringer knyttet til Nasjonalbibliotekets anlegg i Mo i Rana. Som følge av at byggeprosjekter er ferdigstilt høsten 2024, foreslås bevilgningen redusert med 8 mill. kroner mot tilsvarende økning av bevilgningen på kap. 326, post 01, jf. omtale ovenfor.

Kap. 327 Nidaros domkirkes restaureringsarbeider mv.

Post 01 Driftsutgifter

Bevilgningen på posten foreslås økt med 1,2 mill. kroner som følge av et anslag på virkningen av lønnsoppgjøret i 2024. Se nærmere omtale i nysalderingsproposisjonen fra Finansdepartementet.

Kap. 328 Museer m.m.

Post 70 Det nasjonale museumsnettverket

Bevilgningen på posten foreslås økt med 6 mill. kroner, hvorav 5 mill. kroner i økt tilskudd til Anno museum til markering av utvandringsjubileet i 2025 og 1 mill. kroner i økt tilskudd til Norsk Bergverksmuseum.

Kap. 329 Arkivformål

Post 01 Driftsutgifter

Bevilgningen på posten foreslås økt med 5,7 mill. kroner som følge av et anslag på virkningen av lønnsoppgjøret i 2024. Se nærmere omtale i nysalderingsproposisjonen fra Finansdepartementet.

Post 21 Spesielle driftsutgifter

Utgifter og inntekter ved Arkivverkets oppdragsvirksomhet blir lavere enn budsjettert i 2024. Bevilgningen på posten foreslås derfor redusert med 2 mill. kroner mot tilsvarende reduksjon av bevilgningen på kap. 3329, post 02, jf. omtale nedenfor.

Kap. 334 Film- og dataspillformål

Post 01 Driftsutgifter

Norsk filminstitutt har hatt merutgifter knyttet til nødvendige investeringer i 2024. Bevilgningen på posten foreslås derfor økt med 0,5 mill. kroner, mot tilsvarende innsparing på kap. 335, post 01, jf. omtale nedenfor.

Utover dette foreslås bevilgningen på posten økt med 2 mill. kroner som følge av et anslag på virkningen av lønnsoppgjøret i 2024. Se nærmere omtale i nysalderingsproposisjonen fra Finansdepartementet. Samlet foreslås bevilgningen på posten økt med 2,5 mill. kroner.

Post 21 Spesielle driftsutgifter

Utgifter og inntekter ved oppdragsvirksomheten til Norsk filminstitutt blir høyere enn budsjettert i 2024. Bevilgningen på posten foreslås derfor økt med 1,9 mill. kroner mot tilsvarende økning av bevilgningen på kap. 3334, post 02, jf. omtale nedenfor.

Kap. 335 Medieformål

Post 01 Driftsutgifter

Av bevilgningen på posten er det satt av midler til mindre utredningsoppgaver på medieområdet. Utgiftene ved dette blir lavere enn budsjettert i 2024. Bevilgningen på posten foreslås som følge av dette redusert med 0,5 mill. kroner, mot tilsvarende økning på kap. 334, post 01, jf. omtale ovenfor.

Utover dette foreslås bevilgningen på posten økt med 0,9 mill. kroner som følge av et anslag på virkningen av lønnsoppgjøret i 2024. Se nærmere omtale i nysalderingsproposisjonen fra Finansdepartementet. Samlet foreslås bevilgningen på posten økt med 0,4 mill. kroner.

Kap. 339 Pengespill, lotterier og stiftelser

Post 01 Driftsutgifter

Bevilgningen på posten foreslås økt med 1,8 mill. kroner som følge av et anslag på virkningen av lønnsoppgjøret i 2024. Se nærmere omtale i nysalderingsproposisjonen fra Finansdepartementet.

Kap. 350 Sekretariatet for Diskrimineringsnemnda

Post 01 Driftsutgifter

Bevilgningen på posten foreslås økt med 0,6 mill. kroner som følge av et anslag på virkningen av lønnsoppgjøret i 2024. Se nærmere omtale i nysalderingsproposisjonen fra Finansdepartementet.

Kap. 351 Likestillingsformål

Post 21 Forskning, utredning og spesielle driftsutgifter, kan overføres, kan nyttes under post 70

Bevilgningen på posten foreslås økt med 0,5 mill. kroner for å dekke administrative utgifter ved tildeling av Kim Frieles minnepris, jf. omtale under kap. 300, post 78.

Kap. 3329 Arkivformål

Post 02 Inntekter ved oppdrag

Utgifter og inntekter ved Arkivverket oppdragsvirksomhet blir lavere enn budsjettert i 2024. Bevilgningen på posten foreslås derfor redusert med 2 mill. kroner mot tilsvarende reduksjon av bevilgningen på kap. 329, post 21, jf. omtale ovenfor.

Kap. 3334 Film- og dataspillformål

Post 02 Inntekter ved oppdrag

Utgifter og inntekter ved Norsk Filminstitutts oppdragsvirksomhet blir høyere enn budsjettert i 2024. Bevilgningen på posten foreslås derfor økt med 1,9 mill. kroner mot tilsvarende økning av bevilgningen på kap. 334, post 21, jf. omtale ovenfor.

Kultur- og likestillingsdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2024 under Kultur- og likestillingsdepartementet.

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2024 under Kultur- og likestillingsdepartementet i samsvar med et vedlagt forslag.

Forslag

til vedtak om endringer i statsbudsjettet 2024 under Kultur- og likestillingsdepartementet

I

I statsbudsjettet for 2024 gjøres følgende endringer:

Utgifter:

|  |  |  |  |
| --- | --- | --- | --- |
| RNB  Kap. | Post | Formål | Kroner |
| 300 |  | Kultur- og likestillingsdepartementet: |  |
|  | 01 | Driftsutgifter, økes med | 3 878 000 |
|  |  | fra kr 196 369 000 til kr 200 247 000 |  |
|  | 78 | Tilskudd til priser og konkurranser m.m., reduseres med | 500 000 |
|  |  | fra kr 12 730 000 til kr 12 230 000 |  |
| 315 |  | Frivillighetsformål: |  |
|  | 21 | Forskning, utredning og spesielle driftsutgifter, kan overføres, reduseres med | 1 000 000 |
|  |  | fra kr 12 850 000 til kr 11 850 000 |  |
|  | 70 | Merverdiavgiftskompensasjon til frivillige organisasjoner, kan overføres, økes med | 330 000 000 |
|  |  | fra kr 2 440 000 000 til kr 2 770 000 000 |  |
|  | 71 | Strømstøtteordning for frivillige organisasjoner, kan overføres, reduseres med | 83 900 000 |
|  |  | fra kr 140 400 000 til kr 56 500 000 |  |
|  | 78 | Frivillighetstiltak, økes med | 119 000 000 |
|  |  | fra kr 29 050 000 til kr 148 050 000 |  |
|  | 82 | Merverdiavgiftskompensasjon ved bygging av idrettsanlegg, reduseres med | 15 887 000 |
|  |  | fra kr 324 800 000 til kr 308 913 000 |  |
|  | 86 | Idrettstiltak, økes med | 20 000 000 |
|  |  | fra kr 43 000 000 til kr 63 000 000 |  |
| 320 |  | Kulturdirektoratet og Kulturrådet m.m.: |  |
|  | 01 | Driftsutgifter, økes med | 3 610 000 |
|  |  | fra kr 210 676 000 til kr 214 286 000 |  |
|  | 71 | Statsstipend, reduseres med | 518 000 |
|  |  | fra kr 7 000 000 til kr 6 482 000 |  |
| 322 |  | Bygg og offentlige rom: |  |
|  | 01 | Driftsutgifter, økes med | 438 000 |
|  |  | fra kr 26 073 000 til kr 26 511 000 |  |
| 323 |  | Musikk og scenekunst: |  |
|  | 01 | Driftsutgifter, økes med | 1 655 000 |
|  |  | fra kr 105 740 000 til kr 107 395 000 |  |
|  | 21 | Spesielle driftsutgifter, kan overføres, økes med | 2 000 000 |
|  |  | fra kr 70 000 000 til kr 72 000 000 |  |
|  | 70 | Musikk- og scenekunstinstitusjoner, økes med | 518 000 |
|  |  | fra kr 2 861 495 000 til kr 2 862 013 000 |  |
| 325 |  | Allmenne kulturformål: |  |
|  | 01 | Driftsutgifter, økes med | 1 011 000 |
|  |  | fra kr 72 057 000 til kr 73 068 000 |  |
|  | 71 | Kultur som næring, reduseres med | 21 000 000 |
|  |  | fra kr 21 000 000 til kr 0 |  |
| 326 |  | Språk- og bibliotekformål: |  |
|  | 01 | Driftsutgifter, økes med | 19 342 000 |
|  |  | fra kr 821 877 000 til kr 841 219 000 |  |
|  | 45 | Større utstyrsanskaffelser og vedlikehold, kan overføres, reduseres med | 8 000 000 |
|  |  | fra kr 60 400 000 til kr 52 400 000 |  |
| 327 |  | Nidaros domkirkes restaureringsarbeider mv.: |  |
|  | 01 | Driftsutgifter, økes med | 1 158 000 |
|  |  | fra kr 82 732 000 til kr 83 890 000 |  |
| 328 |  | Museer m.m.: |  |
|  | 70 | Det nasjonale museumsnettverket, økes med | 6 000 000 |
|  |  | fra kr 2 525 800 000 til kr 2 531 800 000 |  |
| 329 |  | Arkivformål: |  |
|  | 01 | Driftsutgifter, økes med | 5 653 000 |
|  |  | fra kr 452 315 000 til kr 457 968 000 |  |
|  | 21 | Spesielle driftsutgifter, kan overføres, reduseres med | 2 000 000 |
|  |  | fra kr 5 270 000 til kr 3 270 000 |  |
| 334 |  | Film- og dataspillformål: |  |
|  | 01 | Driftsutgifter, økes med | 2 506 000 |
|  |  | fra kr 136 897 000 til kr 139 403 000 |  |
|  | 21 | Spesielle driftsutgifter, kan overføres, økes med | 1 900 000 |
|  |  | fra kr 7 420 000 til kr 9 320 000 |  |
| 335 |  | Medieformål: |  |
|  | 01 | Driftsutgifter, økes med | 361 000 |
|  |  | fra kr 62 113 000 til kr 62 474 000 |  |
| 339 |  | Pengespill, lotterier og stiftelser: |  |
|  | 01 | Driftsutgifter, økes med | 1 815 000 |
|  |  | fra kr 101 568 000 til kr 103 383 000 |  |
| 350 |  | Sekretariatet for Diskrimineringsnemnda: |  |
|  | 01 | Driftsutgifter, økes med | 578 000 |
|  |  | fra kr 32 593 000 til kr 33 171 000 |  |
| 351 |  | Likestilling: |  |
|  | 21 | Forskning, utredning og spesielle driftsutgifter, kan overføres, kan nyttes under post 70, økes med | 500 000 |
|  |  | fra kr 33 440 000 til kr 33 940 000 |  |

Inntekter:

|  |  |  |  |
| --- | --- | --- | --- |
| RNB  Kap. | Post | Formål | Kroner |
| 3329 |  | Arkivformål: |  |
|  | 02 | Inntekter ved oppdrag, reduseres med | 2 000 000 |
|  |  | fra kr 5 747 000 til kr 3 747 000 |  |
| 3334 |  | Film- og dataspillformål: |  |
|  | 02 | Inntekter ved oppdrag, økes med | 1 900 000 |
|  |  | fra kr 7 738 000 til kr 9 638 000 |  |

II

VM i alpine grener i Narvik i 2029

Stortinget samtykker i at Kultur- og likestillingsdepartementet kan inngå avtale om at staten over årene 2025–2028 forplikter seg til å dekke deler av utgiftene til anleggsutbygging i forbindelse med Alpin-VM i Narvik i 2029. Statens samlede bidrag skal ikke overstige 342 mill. kroner.